Mitalit tiukassa pm-maastoissa

HämSYn 9-15 -vuotiaiden piirinmestaruusmaastot juostiin auringonpaisteessa helatorstaina 10.5. Lempäälän Hakkarin maastoradalla.

Hämeen piiri kerää vuodesta toiseen suuren joukon kilpailijoita sisulisäikäisten pm-maastoihin, mutta valitettavasti nuorison liikkumisen väheneminen näkyy kauttaaltaan maastokisojen osallistujamäärissä. Esimerkiksi joukkuelajien harrastajille maastojuoksut olisivat hyvää perusharjoittelua: he olisivat toivottu lisä osallistujiin.

Tänä vuonna Lempäälässä kilpaili 316 nuorta urheilijaa. Eniten juoksijoita oli 12-vuotiaiden tyttöjen sarjassa, jossa kahden kilometrin pituisen reitin kiersi 50 juoksijaa. 9-11 -sarjoissa matkan pituutena oli kilometri.

Viialan Valtti sai mukaan 17 urheilijan joukkueen, ja useita sijoituksia kymmenen parhaan joukkoon. Mitalin toi kuitenkin vain T11- sarjan joukkue, joka sai joukkuekisassa pronssia. Joukkuekilpailuun lasketaan mukaan seuran kolmen parhaan juoksijan sijaluvut yhteen. Saara Kuha oli henkilökohtaisessa kilpailussa kymmenes, Elli Sivonen 15:s ja Vilmiina Virtanen sijalla 21.

Kymmenen parhaan joukkoon juoksivat Saara Kuhan lisäksi P13 -sarjassa Eetu Koskinen, joka oli viides, ja Joona Lehtinen, joka oli kahdeksas. Saman ikäisissä tytöissä Sanni Niskanen juoksi kuudenneksi ja Elice Helenius kahdeksanneksi. Maija Oksa oli 12-vuotiaiden tyttöjen seitsemänneksi nopein.

Valtin P9-sarjan poikien joukkue sijoittui kuudenneksi. Joukkueessa juoksivat Veikko Virtanen (sijoitus 12:s), Matias Viitanen (17:s) ja Olli Sivonen (18:s). Sijoituksen arvoa nostaa se, että yksikään poika ei ole vielä 9-sarjalainen.

Muutama harmillinen poissaolo vei pari mitalia. P13-sarjassa joutui kolmas juoksija jäämään pois jalkavaivan vuoksi. Hopeaan olisi riittänyt toiseksi viimeiseksi sijoittuminen. T13-sarjassa vastaavalla sijoituksella olisi joukkueen kaulaan ripustettu kultamitalit.